**Zunft zur Safran Luzern - SchmuDo 2015**

Ehrenfester Zunftmeister

Ehrenfeste Altzunftmeister

Charmante Fritschimütter (sofern anwesend)

Wohlwyser Rat

Verehrte Gäste

Liebe Zünftler

Heute habe ich in Ihrer Mitte einen wunderbaren und unvergesslichen Tag geniessen dürfen! Ich danke Ihnen herzlich für die Einladung und die warmherzige Betreuung, die ich erfahren durfte. Ich freue mich sehr, hier an diesem traditionellen Anlass Ihr Gast zu sein und bei dieser Gelegenheit ein paar Worte an Sie richten zu dürfen.

Es ist ja nicht so, dass ich aus einer fasnachtslosen Region komme – im Gegenteil. Auch in Nidwalden gibt es zunftähnliche Gesellschaften. Natürlich sind sie nicht so perfekt organisiert und treten nicht so prominent in Erscheinung wie ihre Zunft in Luzern. Aber in unserem Hauptort gibt es den „Unüberwindlichen Grossen Rat von Stans“ und den „Kleinen Rat von Stans“. Der kleine Rat setzt sich aus Handwerkern, Kaufleuten, Geschäftsinhabern und Politikern zusammen und ist damals als Gegenpol zum „Unüberwindlichen Grossen Rat“ gegründet worden, weil dieser nur Aristokraten und keine liberalen Gewerbler in seinen Reihen haben wollte. In den Statuten des Kleinen Rats steht daher seit der Gründung klipp und klar: „Der Kleine Rat hat den Zweck, den Grossen Rat an Zwecklosigkeit zu übertreffen.“

Ich habe mich länger gefragt, was ich Ihnen heute erzählen soll. Soll ich das Verbindende zwischen unseren Kantonen betonen oder auf Gegensätze hinweisen? Ich habe mich für das Verbindende entschieden, da ich ernüchtert festgestellt habe, dass weder die Luzerner noch die Nidwaldner Fasnacht als Kandidaten für das UNESCO-Kulturerbe nominiert worden sind...

Darum erlauben Sie mir sicher, geschätzte Anwesende, dass ich meine kurze Rede in Versform vortrage und so näher bei den wohl bald UNESCO-geschützten Basler Schnitzelbänken bin.

Gschätzti Zynftler, wiän iyär sichär alli gheerid

Bin ich nyd inärä Luzärner Zunft agheerig

Ich regiära z'Nidwaldä und läbä z'Hergiswil

Vo Luzärn bestens erschlossä midäm rote ZB Pfil

Ay z'Nidwaldä wird guuged, verkleidät und intrigiert

Da git sich ay mängä Würdäträger ganz ungeniert

Ufdä Strassä gsehsch gstandni Mannä in Straps und Chind als Harry Potter

Ja, ay Zynft gids bi eys hindäräm Lopper

Natyrlich ischäs nid vergleychbar mit äm grossä Luzärn

Mitäm Urknall, Umzug, Färnseh-Liveüberträgig und äm infernale Lärm

Mitäm Aito isch äs ä chli schwierig wordä bi eych

Mit Abbiegeverbot, Busspurä und all dem Seich

Wenn vom Pilatusplatz schnell zum KKL wettsch glangä

De fahrsch jetzt am Beste übär Ziri, Bärn - oder Aarwangä

Drum isch äs keis Wundär, tued sich hyt so mängä fragä

Warum sich so wenig Aytofahrer zum Ichayfä i eychi Stadt tiänd ine wage

Isch doch logisch, eychers Verkehrskonzept isch viu viu z'kompliziert

Ich, a eychärä Stell hätti scho längstens by eychäm Buidiräktär reklamiert

Vo dä grossä Schwanäplag by eys hend iär sichär ai scho gheerd

Das isch saudumm gloffä - und hed mich ay gsteerd

Schliässlich sind diä Viicher vo Luzärn här ygwandäräd

Eysi Justizdiräktorin häig eys ai d'Ohrä voll gjammäräd

Asyl hemmär eychnä Vegl aber nyd chennä gäh

Drum hed d'Regiärig halt miässä s'Gwehr fyrä näh

Denn diä Schwän hend g'fährdät dä Strassä- und Flugverkehr

Jetzt hemmär sie freigäh - zum gnüsslichä Verzehr

Abär wartid nur, liäbi Luzärner, dä Schwanägsang wird no Folgä ha

Mir sind amenä Konzept, de ganz Regierigsrat schaffet hert dra

Denn eifach so derfid eychi Schwän eysä Luftrum nid ubärnäh

Ich bi fascht sicher, das wird de no ä Returkutschä gäh

Än Teil vo eysärä Luftverteidigung staht ja bi eych ufäm Flugplatz z'Ämmä

Viel usrangierts Armeematerial wie d'Tiger und FA-18 stahd det am Schärmä

By eys z'Nidwaldä, da wird ai a Flugzeyg gschaffät - aber a neyä

Wartid nur, de ney Pilatus-Jet PC 24 wird eychi Ohre bald ay erfräyä

Bi seynä Testfliig i dem Jahr ubäräm Vierwaldstättersee

Wärdid yär de diä technisch Uberlägäheit vo eys Nidwaldner no irdücklich gseh

Yär schickid eys Schwän und miär schickid eych mit äm Finanzusgliich Gäld

Das chund mär mängisch scho vor wienä verchehrti Wält!

Jetzt hend yär dä tiefsti Gwinnstürsatz

Und verweysid eys dur das ufänä Ehräplatz

Mit attraktivä Massnahmä tiänd yär Firmä aalockä

Und via Finanzusgliich dä chley und nätti Nachbarkanton abzockä!

Das isch ganz scheen fräch - liäbi Luzärnär

Aber miär sind scho no froh, sind iär nyd ganz so teyr wie d'Bärnär!

Ay mit eychnä Hotel machid yär Schlagzeilä – ich säg eych jetzt mal ganz im Vertruiä

Mit denä Russische Oligarchä chasch doch neyd Nachhaltigs fyr d'Zuäkunft buiä

Das mitäm altehrwürdigä Hotel Gütsch chund nyd so rächt zum Laifä

Mir Nidwaldner sägid eych, yär miänd eychi Hotel hald amänä Schäich verchaife!

Ufäm Bürgästock zum Beyspiel, da buiyd diä eppis ganz Prächtigs und mid Firlefanz

Zwar ohni kommunistischäm Schwarzgäld drfiir mängisch ay mit ämänä Affätanz

So ich meinti, das wärid jetzt gnuäg Gschichtä

Obwohl ich no viu wissti z'brichtä

Aber als Politikär weiss ich doch ganz genai wiä mä d'Stimmig tuäd hebä

ganz eifach - ich tuäs eych verratä - eifach nid lang redä!

und drum liäbä Frischivater, liäbi Zynftler, liäbi Leyt

wynsch ich eych allnä weytärhin ä wunderbari Fasnachtszeyt!